**Gradska tržnica d.o.o., Augusta Šenoe 12, Varaždin –Tel. 042-302-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**objava za medije** / za objavu odmah

**Varaždinski plac obilježio svoj dan tradicionalnim natjecanjem u pripremanju kotlovine**

**U žestokoj konkurenciji više od dvadeset ekipa, pobjedu su odnijeli Varaždinski muzealci**

**Varaždin, 16.09.2017.** – Varaždinska Gradska tržnica danas je u svome prepoznatljivom stilu obilježila Dan varaždinskog placa. U tradicionalnom natjecanju u pripremanju kotlovine sudjelovalo je više od dvadeset ekipa, a borba za titulu najbolje bila je neizvjesna do samoga kraja. Stručna ocjenjivačka komisija na čelu s **Reneom Bakalovićem**, imala je težak zadatak jer svi natjecatelji potrudili su se pripremiti odlično jelo, svatko uz neki svoj dodatak za poseban 'šmek'. Pobjedu je na kraju ipak odnijela ekipa **Varaždinskih muzealaca**, drugoplasirana bila je ekipa **Zdravka Rogine**, a treće mjesto zauzela je ekipa **mesnice Vugrinec**. Najsimpatičniji bili su **PZ Varaždinsko povrće**, dok je titulu najopremljenije ponijela ekipa **Pinkleca**.

Tijekom natjecanja ekipe su bodrili brojni posjetitelji i navijači, a sve uz odličnu glazbenu podlogu za koju su se brinuli **KUD HŽ**, **TS Špancir** te najpoznatiji hrvatski ulični svirači, **Kraljevi ulice**. Svi mališani danas su na dar dobili **besplatno oslikavanje lica.**

Dan varaždinskog placa obilježava se uvijek sredinom rujna, kao spomen na **12. rujna 1550. godine** kada je kralj Ferdinand uručio gradu Varaždinu povelju kojom mu dozvoljava organiziranje tjednih sajmova, preteča današnje tržnice. Već u 17. stoljeću varaždinska tržnica funkcionirala je svakodnevno na Kapucinskom i Franjevačkom trgu, kasnije na Korzu, a na današnju lokaciju preseljena je 1964. godine.

Varaždinski je plac danas kultna gradska destinacija i omiljeno okupljalište Varaždinaca. Svatko ima 'svoju kumicu' za sir i vrhnje, za povrće ili domaće jabuke. Plac je zato i mjesto druženja, cjenkanja, smijeha i pozitivne energije.

*'Varaždinska tržnica jedna je od najsuvremenijih tržnica u Hrvatskoj, najviše zbog naših 'kumica' i zakupaca, odlične ponude domaćeg povrća, voća, mesa i mliječnih prerađevina, te konstantnih ulaganja u održavanje, inovacije i marketing*', istaknuo je direktor Gradske tržnice **Predrag Ciglar,** te dodao kako tržnica *već dvanaest godina ima status certificirane seljačke tržnice, što je jamstvo ponude domaćih proizvoda.*

 *'Prošle godine ugrađeni su solarni paneli vrijedni 1,2 milijuna kuna, čime smo se svrstali i među ekološki osviještene tržnice.* *I ubuduće ćemo biti kreativni i inovativni u načinima osuvremenjivanja našega placa, ali ćemo uvijek zadržati izvorni varaždinski štih. Želja nam je da se svi naši posjetitelji osjećaju dobro, te da naviku posjete placu usvoje i mladi*,' poručio je **Ciglar** i zaželio svim prodavačima, 'kumicama' i posjetiteljima sretan Dan varaždinskog placa.

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.302.956